Končno poročilo pooblaščenca za zaslišanje (1)

(M.8480 – Praxair/Linde)

(Besedilo velja za EGP)

(2019/C 196/06)

1. Komisija je 12. januarja 2018 prejela priglasitev predlagane koncentracije v skladu s členom 4 uredbe o združitvah (2), v skladu s katero podjetji Praxair, Inc. („Praxair“) in Linde AG („Linde“) vstopita v polno združitev v smislu člena 3(1)(a) uredbe o združitvah („transakcija“). Podjetji Linde in Praxair sta v nadaljnjem besedilu skupaj imenovani „stranki“. Glavna dejavnost strank je proizvodnja in distribucija plinov.

2. V prvi fazi preiskave Komisije so se pojavili resni dvomi glede združljivosti transakcije z notranjim trgom in z delovanjem trga EGP. Komisija je 16. februarja 2018 sprejela sklep o začetku postopka na podlagi člena 6(1)(c) uredbe o združitvah (v nadaljnjem besedilu: sklep na podlagi člena 6(1)(c)).

3. Druga faza preiskave je bila 22. februarja 2018 podaljšana za deset delovnih dni na zahtevo strank v skladu s prvim stavkom drugega pododstavka člena 10(3) uredbe o združitvah.

4. Medtem ko sta se stranki odločili, da na sam sklep iz člena 6(1)(c) ne bosta odgovorili, sta 9. in 15. marca 2018 predložili pisne pripombe o vidikih, za katere sta zaprosili Komisijo, da ponovno preuči svoje predhodne sklepe.

5. Komisija je 15. marca 2018 sprejela sklep v skladu s členom 11(3) uredbe o združitvah, potem ko podjetje Linde v odgovoru na zahtevo po informacijah Komisije ni predložilo popolnih informacij. Ta sklep je odložil roke iz prvega pododstavka člena 10(3) uredbe o združitvah. Odložitev roka je potekla 19. marca 2018, potem ko je podjetje Linde predložilo zahtevane informacije.

6. Komisija je 31. maja 2018 sprejela obvestilo o nasprotovanju, v katerem je navedla svoje predhodno stališče, da bi transakcija bistveno ovirala učinkovito konkurenco na znatnem delu notranjega trga v smislu člena 2(3) uredbe o združitvah in na ozemlju v smislu člena 57 Sporazuma EGP za dobavo široke palete plinov (industrijskih plinov, medicinskih plinov, specialnih plinov, žlahtnih plinov in helija) ter z njimi povezane storitve zaradi horizontalnih in vertikalnih neusklajenih učinkov.

7. Strankama je bil odobren dostop do spisa 1. junija 2018, po tem pa za stalno. Gospodarski svetovalci strank so imeli dostop do zaupnih podatkov in informacij v skladu s postopkom „podatkovne sobe“. Prejel nisem nobenih zahtev za dostop do spisa na podlagi člena 7 mandata.

8. Stranki sta svoj odgovor na obvestilo o nasprotovanju predložili 14. junija 2018. Stranki nista zahtevali možnosti uradnega ustnega zaslišanja, da bi pojasnili svoje argumente.

9. Podjetje Air Liquide, ki je konkurent strankama, sem sprejel kot zainteresirano tretjo osebo v tem postopku. Podjetje Air Liquide je dobilo nezaupno različico obvestila o nasprotovanju in rok za predložitev mnenj.

10. Komisija je 20. junija 2018 postopek podaljšala za deset delovnih dni v skladu s tretjim stavkom drugega pododstavka člena 10(3) uredbe o združitvah. Istega dne sta stranki predložili sklop formalnih zavez za odpravo pomislekov, ki jih je izrazila Komisija. Na podlagi povratnih informacij, pridobljenih s tržnim preizkusom v zvezi s temi zavezami, sta stranki 4. julija 2018 predložili spremenjeni sveženj zavez, 10. julija 2018 pa še dodatni sveženj zavez („končne zaveze“).

11. Komisija v osnutku sklepa ugotavlja, da so končne zaveze dovolj obsežne in ustrezne za popolno odpravo znatnih ovir za učinkovito konkurenco, ki bi sicer nastale zaradi priglašene transakcije, ter da končne zaveze pomenijo, da je transakcija združljiva z notranjim trgom in Sporazumom EGP.

12. V skladu s členom 16(1) Sklepa 2011/695/EU sem pregledal osnutek sklepa in zaključil, da se nanaša samo na ugovore, v zvezi s katerimi sta imeli stranki priložnost izraziti svoja stališča.

13. Na splošno menim, da se je v tej zadevi vedno spoštovalo učinkovito uveljavljanje procesnih pravic.

Bruselj, 7. avgust 2018 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: mandat).

(2) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah) (UL L 24, 29.1.2004, str. 1) (v nadaljnjem besedilu: uredba o združitvah).